钦定古今图书集成/明伦汇编/官常典/第534卷 > 吴良
## 钦定古今图书集成/明伦汇编/官常典/第534卷 > 吴良

按《明外史》本传：“良，定远人。初名国兴，赐名良。气岸雄
伟，性刚直，与弟祯俱以勇略闻。从太祖起濠梁，并为
帐前先锋。良能没水侦探，祯每易服为间谍。从取滁
州，克和阳。常先驱渡江，与元兵战采石，克太平，下溧
水、溧阳，定集庆，功多。又从徐达克镇江，下常州，进镇
抚，守丹阳。与赵继祖等取江阴。张士诚兵据秦望山”，
良攻夺之，遂克江阴，以良为指挥使，守之。时士诚据
全吴，跨淮东、浙西兵食足，江阴当其要冲，枕大江，扼
南北襟喉。士诚数以金帛啖将士窥衅良行，太祖谕
之曰：“江阴，我东南屏蔽，汝约束士卒，毋外交，毋纳逋
逃，毋贪小利，毋与争锋，惟保境安民而已。”良奉约惟
谨，边备修饬。以败敌功，进枢密判官。士诚大举兵来
寇，《艨艟》蔽江。其将苏同佥驻君山，指画进兵。良遣弟祯出北门与战，而潜遣元帅王子明率壮士驰出南
门，合击大败之，俘斩甚众，敌宵遁。寻复寇常州，良遣
兵从间道歼其援兵于无锡。当是时，太祖数自将，争
江、楚上流，与陈友谅角。“大军屡出，金陵空虚，士诚不
敢北出，侵尺寸地，以”良在江阴为屏蔽也。良仁恕俭
约，声色货利无所好。夜宿城楼，枕戈达旦。训将练兵，
常如寇至。暇则延儒生讲论经史，新学宫，立社学，大
开屯田，均徭省赋。在境十年，封疆晏然。太祖尝召良
劳曰：“吴院判保障一方，使我无东忧，功甚大，车马珠
玉，不足旌其劳。”命学士宋濂等为诗文美之，仍遣还
镇。寻大发兵取淮东，克泰州。士诚兵复出马驮沙，侵
镇江，巨舰数百溯江而上，良戒严以待。太祖亲督大
军御之，士诚兵遁，追至巫子门，良出兵夹击，获卒二
千。太祖诣江阴劳军，周巡壁垒，叹曰：“良今之吴起也。”
吴平，加昭勇大将军、苏州卫指挥使，移镇苏州。武备
益修，军民辑睦。进都督佥事。洪武三年授开国辅运
推诚宣力武臣、荣禄大夫、柱国、同知大都督府事，封
江阴侯，食禄千五百石，予世券。五年，广西蛮叛，以良
副征南将军邓愈分道讨之。数月，尽平左右两江及
五溪之地。移兵入铜鼓、五开，收潭溪、开、太平，歼清洞、
崖山之众于铜关、铁寨。古州八万蛮皆震慑内附，粤
西遂平。八年督田凤阳。十二年，齐王封青州，命良往
建王府，纳其女为王妃。十四年卒于青，年五十八。赠
江国公，谥“襄烈。”子高嗣侯。